বলিউডের প্রতি নাক সিঁটকানো মনোভাব নিয়ে এসেও রাতারাতি স্টার হয়ে গিয়েছিলেন!
আমি হিন্দি ছবির খবর কোনওদিনই রাখতাম না। মায়ের সঙ্গে থাকতাম। বাবা অামানউল্লাহ খানের (‘পাকিজা’, ‘মুঘল-এ-আজম’এর চিত্রনাট্যকার) সঙ্গে ডিভোর্সের পর মা এক জার্মান ভদ্রলোককে বিয়ে করেছিলেন। জার্মানিতে বড় হওয়ার ফলে ভারতীয় চলচ্চিত্র সম্পর্কে কোনও ধারণাই ছিল না! আমার দেখা প্রথম হিন্দি সিনেমা ‘পূরব অওর পশ্চিম’। শুরুতে ভাল করে হিন্দিটাও বলতে পারতাম না আমি। তাই দেব সাব আমাকে ইংরেজিতে স্ক্রিন টেস্ট দেওয়ার অনুমতি দিয়েছিলেন।
আপনি তো দেব আনন্দেরই ‘আবিষ্কার’ বলা যায়...।
সেটা বলতে পারেন। দেব সাব আমায় খুঁজে বার করার আগে অবশ্য দু’টো ছবি করে ফেলেছিলাম। সেগুলো চলেনি যদিও। আমার কেরিয়ারের ‘কিকস্টার্ট’ বলতে ‘হরে কৃষ্ণ হরে রাম’ই। ছবিতে দেব সাবের বোনের চরিত্রে আমি। প্রথমবার অত বড় একজন সুপারস্টারের সঙ্গে কাজ করলেও কোনও ভয়ডর ছিল না আমার। উনি জিনি বলে ডাকতেন আমায়।
 

‘সত্যম শিবম সুন্দরম’এ
ওঁর সঙ্গে পরিচয় হয়েছিল কীভাবে?
কোনও এক পার্টিতে দেব সাব আমায় পাইপ খেতে দেখেছিলেন। আমার ব্যক্তিত্বই ওঁকে আকৃষ্ট করেছিল। সরাসরি স্ক্রিন টেস্টের জন্য আমায় দেখা করতে বলেছিলেন উনি। প্রথমদিনের শ্যুটের কথাও আমার স্পষ্ট মনে আছে। মুমতাজের একটা নাচের দৃশ্য ছিল, যেটা বসে বসে দেখেছিলাম। তারপর একটা বাসের মধ্যে দৃশ্য ছিল, যেখানে পরপর অনেকগুলো নাম বলতে হয়েছিল আমায়। তখন আমার হিন্দি উচ্চারণ যা ভয়ানক ছিল!
‘হরে কৃষ্ণ হরে রাম’এর পর নাকি আপনি জার্মানি ফিরে যেতে চেয়েছিলেন?
হ্যাঁ। সব ছেড়েছুড়ে চলে যাচ্ছিলাম। তখন দেব সাব আমায় বলেছিলেন, ছবিটা মুক্তি পাওয়া পর্যন্ত অপেক্ষা করতে। না হলে আমি জার্মানি চলে যেতাম, আর হিন্দি ছবির নায়িকা হওয়াও হতো না (হাসি)!
রাজ কপূরের ছবির নায়িকা হলেন কীভাবে?
উনি যখন ‘সত্যম শিবম সুন্দরম’ লিখছিলেন, তখন আমরা ‘উকিল বাবু’র শ্যুট করছিলাম। মনে আছে, শট’এর ফাঁকে কীভাবে উনি রূপার কথা (ছবিতে জিনাতের চরিত্র) বলতে বলতে আবেগপ্রবণ হয়ে পড়তেন। আমিও খুব উৎসাহ নিয়ে শুনতাম। একদিন শ্যুটিংয়ের শেষে পোশাক বদলে ঘাঘরা-চোলি পরলাম। রূপার মুখের একপাশের পুড়ে যাওয়া অংশ বোঝাতে টিস্যু পেপার লাগালাম। তারপর সোজা চলে গেলাম রাজ কপূরের অফিসে। গেট’এ আমায় আটকানো হল, জিগ্যেস করল কে আমি। তখন বলেছিলাম রাজজি’কে গিয়ে বলতে যে, রূপা দেখা করতে এসেছে! রাজজি আমায় ওই বেশে দেখে দারুণ অবাক হয়েছিলেন। এতটাই, যে ছবিতে সই করানোর সময় সোনার কয়েন উপহারও দিয়েছিলেন!
ওই ছবিতেই কিন্তু আপনার ‘সেক্সি’ ইমেজ নিয়ে তুমুল চর্চা-সমালোচনা হয়েছিল...।
তা হয়েছিল। তবে আমি অতীত নিয়ে বাঁচতে ভালবাসি না। নিজের জীবন নিয়ে খুব খুশি আমি।
এখনকার বলিউডকে কীভাবে দেখেন? কতটা পাল্টেছে বলে মনে হয়?
আমাদের সময়ের থেকে অনেক বদলে গিয়েছে। তখন নায়িকাদের যেভাবে দেখানো হতো, সেটা সম্পূর্ণ পাল্টে গিয়েছে এখন। আমাদের সময় সহকর্মীরা বন্ধু ছিল। একেকজন একেকটা জঁরে স্পেশ্যালিস্ট ছিল। আমার সঙ্গে শুধুমাত্র পারভিন বাবির তুলনা করা হতো। এখন আর মনের মতো কাজ পাই না। আসলে এখন বলিউডে বয়স্ক পুরুষ চরিত্রের জন্য তা-ও আলাদা করে ভাবা হয়। কিন্তু আমাদের মতো বয়স্ক অভিনেত্রীদের জন্য সেভাবে চরিত্র লেখা হয় না। আমি এখন পরিবার নিয়েই আনন্দে আছি। এখনই কোনও ছবি করছি না। তবে যদি অন্য রকম ইন্টারেস্টিং কোনও চরিত্রের প্রস্তাব আসে, নিশ্চয়ই ভেবে দেখব।